মঙ্গলবার রাতে কাঁটাপুকুর মাঠ এলাকায় ‘অস্ত্র’-সহ এক তৃণমূলকর্মীর গ্রেফতারিকে কেন্দ্র করে ওই এলাকায় দলে গোষ্ঠীকোন্দল তুঙ্গে উঠেছে বলে স্থানীয় বাসিন্দাদের একাংশের দাবি। 
ধৃত সোনা অধিকারী বিপর্যয় মোকাবিলা দফতরের মন্ত্রী জাভেদ খানের অনুগামী বলে পরিচিত। অভিযোগ, তাকে মারধর করে কোমরে পিস্তল গুঁজে পুলিশের হাতে তুলে দেয় ৬৭ নম্বর ওয়ার্ডের তৃণমূল কাউন্সিলর বিজনলাল মুখোপাধ্যায়ের গোষ্ঠীর লোকজন। 
যদিও কসবা থানা সূত্রের খবর, মঙ্গলবার রাত ১টা নাগাদ সোনা এবং তার এক বন্ধুর সঙ্গে বচসা হয় বিজনলাল গোষ্ঠীর কয়েকজনের। ওই সময় সোনার বন্ধু একটি গুলি চালিয়ে পালিয়ে যায়। সোনা পালাতে পারেনি। এক পুলিশ আধিকারিক জানিয়েছেন, ‘‘আমরা ঘটনাস্থলে গিয়ে কয়েকজনের সঙ্গে কথা বলেছি। তাঁরা বলেছেন, সোনার কাছে অস্ত্র ছিল।’’ পুলিশের এই দাবিকে ‘সাজানো’ বলে উড়িয়ে দিয়েছেন জাভেদ-ঘনিষ্ঠে রা।
রাতে সোনার গ্রেফতারির খবর জানাজানি হতেই জাভেদ অনুগামীদের একাংশ থানায় যান। বুধবার সোনার দাদা প্রশান্ত বলেন, ‘‘৬৭ নম্বর ওয়ার্ডে বেআইনি প্রোমোটিংয়ের বিরুদ্ধে ভাই ও দলের পুরনো কর্মীরা আন্দোলনে নেমেছে। সেই কারণে ভাইকে হুমকি দেওয়া হয়েছিল। ভাইয়ের স্ত্রী সন্তানসম্ভবা। রাতে স্ত্রীয়ের জন্য ওষুধ নিয়ে ফেরার পথে বিজনলালের মদতপুষ্ট লোকজন ভাইকে মারধর করে ওর পকেটে পিস্তল রেখে ছবি তোলে।’’ প্রশান্তের দাবি, তাঁদের পরিবার দীর্ঘদিন ধরে তৃণমূলের সঙ্গে যুক্ত। সোনা ওই এলাকার পুরনো তৃণমূলকর্মীদের একজন। তার নেতৃত্বেই এলাকায় বেআইনি প্রোমোটিংয়ের বিরুদ্ধে থানা, নবান্ন এবং পুরসভায় কাউন্সিলর এবং তাঁর ঘনিষ্ঠ প্রোমোটারদের বিরুদ্ধে স্মারকলিপি জমা দিয়েছিলেন পুরনো তৃণমূলকর্মীরা। সেই কারণেই সোনাকে ফাঁসানো হয়েছে বলে দাবি প্রশান্তের। 
ওই ঘটনায় বুধবার সকাল থেকেই কাঁটাপুকুর এলাকায় উত্তেজনা ছিল। সোনার গ্রেফতারি প্রসঙ্গে জাভেদ বলেন, ‘‘বলা হচ্ছে ওর কাছে নাকি পিস্তল পাওয়া গিয়েছে। আবার এ-ও শুনছি ওর কোমরে পিস্তল গুঁজে দেওয়া হয়েছিল। পুলিশকে আমি কিছু বলব না। দেখা যাক তদন্তে কী বেরোয়।’’
সোনাকে তৃণমূলকর্মী বলেই মানতে নারাজ বিজনলাল। তাঁর কথায়, ‘‘কোমরে অস্ত্র- সহ ধরা পড়েছে। ও আমাদের কর্মীই নয়।’’ কোমরে পিস্তল গুঁজে দেওয়ার অভিযোগকে ‘আষাঢ়ে গল্প’ বলে উড়িয়ে দেন বিজনলাল। তিনি বলেন, ‘‘চোর কি কখনও বলবে, ‘আমি চুরি করেছি’! কেউ ওর কোমরে পিস্তল গুঁজে দেয়নি।’’